Πρωτόκολλο αριθ. 8 - για τα ισπανικά διπλώματα ευρεσιτεχνίας

(1) Επίσημη Εφημερίδα των Ευρωπαϊκών Κοινοτήτων αριθ. L 302 της 15ης Νοεμβρίου 1985.

1. Από την προσχώρηση, το Βασίλειο της Ισπανίας αναλαμβάνει την υποχρέωση να καταστήσει τη νομοθεσία για τα διπλώματα ευρεσιτεχνίας συμβιβάσιμη με τις αρχές της ελεύθερης κυκλοφορίας των εμπορευμάτων και με το επίπεδο προστασίας της βιομηχανικής ιδιοκτησίας που έχει επιτευχθεί στην Κοινότητα, ιδίως στους τομείς των κανόνων συμβατικής άδειας, αποκλειστικής υποχρεωτικής άδειας, υποχρέωσης για την εκμετάλευση του διπλώματος ευρεσιτεχνίας καθώς και του εισαγωγικού διπλώματος ευρεσιτεχνίας.

Για το σκοπό αυτό, θα καθιερωθεί στενή συνεργασία μεταξύ των υπηρεσιών της Επιτροπής και των ισπανικών αρχών. Η συνεργασία αυτή θα καλύψει επίσης τα προβλήματα της μετάβασης από την παρούσα ισπανική νομοθεσία στη νέα νομοθεσία.

2. Το Βασίλειο της Ισπανίας θα περιλάβει στην εθνική του νομοθεσία διάταξη για την αντιστροφή του βάρους της αποδείξεως που θα αντιστοιχεί στο άρθρο 75 της Σύμβασης του Λουξεμβούργου της 15ης Δεκεμβρίου 1975 για το κοινοτικό δίπλωμα ευρεσιτεχνίας.

Η διάταξη αυτή θα εφαρμοστεί αμέσως μετά την προσχώρηση όσον αφορά τα νέα διπλώματα ευρεσιτεχνίας τα σχετικά με τις μεθόδους που κατατίθενται από την ημερομηνία προσχώρησης και μετά.

Για τα διπλώματα ευρεσιτεχνίας που έχουν κατατεθεί πριν από την ημερομηνία αυτή, η διάταξη αυτή θα εφαρμοστεί το αργότερο στις 7 Οκτωβρίου 1992.

Πάντως, η διάταξη αυτή δεν θα εφαρμοστεί εάν η αγωγή παραβίασης στρέφεται κατά κατόχου άλλου διπλώματος ευρεσιτεχνίας σχετικού με μέθοδο παρασκευής προϊόντος ίδιου με το προϊόν που υπήρξε το αποτέλεσμα της προστατευόμενης από το δίπλωμα ευρεσιτεχνίας μεθόδου του ενάγοντος, αν αυτό το άλλο δίπλωμα ευρεσιτεχνίας έχει χορηγηθεί πριν από την ημερομηνία της προσχώρησης. Εντούτοις, το Βασίλειο της Ισπανίας θα καταργήσει, αμέσως μετά την προσχώρηση, το άρθρο 273 του νόμου για τα διπλώματα ευρεσιτεχνίας ο οποίος ισχύει σήμερα.

Στην περίπτωση που δεν εφαρμοστεί η αναστροφή του βάρους της αποδείξεως, το Βασίλειο της Ισπανίας θα συνεχίσει να επιβάλει στον κάτοχο του διπλώματος ευρεσιτεχνίας να αποδείξει την παραβίαση. Σε όλες αυτές τις περιπτώσεις πάντως, το Βασίλειο της Ισπανίας θα εισάγει στη νομοθεσία του, από τις 7 Οκτωβρίου 1992, μια δικαστική διαδικασία η οποία καλείται κατάσχεση- περιγραφή.

Ως «κατάσχεση-περιγραφή», νοείται μια διαδικασία η οποία εντάσσεται στο σύστημα των προηγούμενων παραγράφων και κατά την οποία κάθε πρόσωπο που έχει το δικαίωμα να ασκήσει αγωγή παραβίασης μπορεί με δικαστική απόφαση η οποία εκδίδεται μετά από αίτησή του να προβαίνει στους χώρους του εικαζόμενου παραβάτη, και με δικαστικό κλητήρα επικουρούμενο από εμπειρογνώμονες, στη λεπρομερή περιγραφή των επίμαχων μεθόδων, και ιδίως με τη λήψη φωτοαντιγράφων των τεχνικών εγγράφων, με ή χωρίς πραγματική κατάσχεση. Αυτή η δικαστική απόφαση μπορεί να διατάσσει την καταβολή εγγυήσεως, η οποία προορίζεται για την αποζημίωση του εικαζόμενου παραβάτη, σε περίπτωση ζημίας προκαλούμενης από την κατάσχεση- περιγραφή.

3. Το Βασίλειο της Ισπανίας θα προσχωρήσει στη Σύμβαση του Μονάχου της 5ης Οκτωβρίου 1973 για το ευρωπαϊκό δίπλωμα ευρεσιτεχνίας στις απαιτούμενες προθεσμίες ώστε να μπορέσει να επωφεληθεί, μόνο για τα χημικά και φαρμακευτικά προϊόντα, από τις διατάξεις του άρθρου 167 της σύμβασης αυτής.

Στο πλαίσιο αυτό και λαμβάνοντας υπόψη την εκπλήρωση της υποχρέωσης που ανέλαβε το Βασίλειο της Ισπανίας στην παράγραφο 1, τα κράτη μέλη της Κοινότητας, ως συμβαλλόμενα κράτη στη Σύμβαση του Μονάχου, αναλαμβάνουν την υποχρέωση να καταβάλουν κάθε προσπάθεια προκειμένου να εξασφαλίσουν, στην περίπτωση που υποβάλλει αίτηση το Βασίλειο της Ισπανίας, σύμφωνα με τη σύμβαση αυτή, μια παράταση - μετά τις 7 Οκτωβρίου 1987 και για την ανώτατη περίοδο που προβλέπει η Σύμβαση του Μονάχου - της ισχύος της επιφύλαξης που προβλέπεται στο εν λόγω άρθρο 167. Εάν δεν επιτευχθεί η προαναφερθείσα παράταση της επιφύλαξης το Βασίλειο της Ισπανίας μπορεί να προσφύγει στο άρθρο 174 της Σύμβασης του Μονάχου εξυπακούεται όμως ότι θα προσχωρήσει οπωσδήποτε στην εν λόγω σύμβαση το αργότερο στις 7 Οκτωβρίου 1992.

4. Μετά τη λήξη της παρέκκλισης που προβλέπεται ανωτέρω, το Βασίλειο της Ισπανίας θα προσχωρήσει στη Σύμβαση του Λουξεμβούργου για το κοινοτικό δίπλωμα ευρεσιτεχνίας.

Το Βασίλειο της Ισπανίας μπορεί να προσφύγει στο άρθρο 95 παράγραφος 4 της σύμβασης αυτής, προκειμένου να επιφέρει καθαρά τεχνικές προσαρμογές που καθίστανται αναγκαίες από το γεγονός της προσχώρησής του στη σύμβαση αυτή εξυπακούεται πάντως, ότι η ενέργεια αυτή δεν θα καθυστερήσει σε καμία περίπτωση την προσχώρηση του Βασιλείου της Ισπανίας στη Σύμβαση του Λουξεμβούργου πέρα από την προαναφερθείσα ημερομηνία.